CELEX: 32018R1728
Language: hu
Date: 2018-07-13 00:00:00
Title: A Bizottság (EU) 2018/1728 felhatalmazáson alapuló rendelete (2018. július 13.) az 515/2014/EU rendeletnek az uniós költségvetésből a határregisztrációs rendszer végrehajtására allokált kiegészítő finanszírozás tekintetében történő kiegészítéséről

16.11.2018   
               
               
                  HU
               
               
                  Az Európai Unió Hivatalos Lapja
               
               
                  L 288/1
               
            
         A BIZOTTSÁG (EU) 2018/1728 FELHATALMAZÁSON ALAPULÓ RENDELETE
         (2018. július 13.)
         az 515/2014/EU rendeletnek az uniós költségvetésből a határregisztrációs rendszer végrehajtására allokált kiegészítő finanszírozás tekintetében történő kiegészítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Belső Biztonsági Alap részét képező, a külső határok és a vízumügy pénzügyi támogatására szolgáló eszköz létrehozásáról és az 574/2007/EK határozat hatályon kívül helyezéséről szóló, 2014. április 16-i 515/2014/EU európai parlamenti és tanácsi rendeletre (1) és különösen annak 15. cikke második albekezdésére,
         mivel:
         
                     (1)
                  
                  
                     Az 515/2014/EU rendelet 5. cikke (5) bekezdésének b) pontja 791 millió EUR-t allokál a külső határokon a migrációs áramlások kezelését támogató IT-rendszerek fejlesztésére, a vonatkozó uniós jogalkotási aktusok elfogadását követően.
                  
               
                     (2)
                  
                  
                     Az 515/2014/EU európai parlamenti és tanácsi rendelet 15. cikke felhatalmazza a Bizottságot, hogy az 5. cikk (5) bekezdésének b) pontjában említett összeg lebontását megállapító, felhatalmazáson alapuló jogi aktust fogadjon el az IT-rendszerek fejlesztésére vonatkozóan, amennyiben az összeg lebontása nem szerepel a vonatkozó uniós jogszabályokban.
                  
               
                     (3)
                  
                  
                     Az (EU) 2017/2226 európai parlamenti és tanácsi rendelet (2) létrehozza a határregisztrációs rendszert (EES). Az EES az (1) és (2) preambulumbekezdésben említett IT-rendszerek központi komponense. Ezenfelül lényeges, hogy az (EU) 2017/2226 rendelet végrehajtása haladéktalanul megkezdődjön, hogy a rendszer 2020-ig teljes mértékben működőképes legyen a terveknek megfelelően.
                  
               
                     (4)
                  
                  
                     Az (EU) 2017/2226 rendelet 64. cikke meghatározza az EES végrehajtásához kapcsolódó azon költségeket, amelyeket az Unió általános költségvetéséből kell finanszírozni, és ezáltal e költségeket 100 %-ban támogatja. Az említett rendelkezés azonban nem határozza meg sem azon kiegészítő finanszírozás mértékét, amelyet az említett költségek fedezésére kell fordítani, sem annak költségtípusonkénti és kedvezményezettenkénti lebontását.
                  
               
                     (5)
                  
                  
                     Az 515/2014/EU rendelet 5. cikke (5) bekezdésének b) pontjában előírt pénzügyi keretösszegből összesen 480 241 000 EUR összegű átfogó allokációt kell rendelkezésre bocsátani az (EU) 2017/2226 rendelet 64. cikke (1) és (2) bekezdésének alkalmazásához kapcsolódó költségek fedezésére.
                  
               
                     (6)
                  
                  
                     Ebből az átfogó allokációból 287 863 000 EUR-t kell a Szabadságon, a Biztonságon és a Jog Érvényesülésén Alapuló Térség Nagyméretű IT-rendszereinek Üzemeltetési Igazgatását Végző Európai Ügynökség (a továbbiakban: eu-LISA) rendelkezésére bocsátani az (EU) 2017/2226 rendelet 37. cikkével összhangban az EES központi rendszere, a kommunikációs infrastruktúra, az egységes nemzeti interfész, a webes szolgáltatás és az (EU) 2017/2226 rendelet 63. cikkének (2) bekezdésében említett adattár létrehozásával és működtetésével kapcsolatban felmerült költségek fedezésére, az említett rendelet 64. cikkének (1) bekezdésében előírtak szerint.
                  
               
                     (7)
                  
                  
                     Ebből az átfogó allokációból 192 378 000 EUR-t kell a tagállamok rendelkezésére bocsátani a meglévő nemzeti határinfrastruktúra integrációja, annak az egységes nemzeti interfészhez való kapcsolódása, valamint az egységes nemzeti interfész elhelyezése kapcsán felmerülő költségek fedezésére, az (EU) 2017/2226 rendelet 64. cikkének (2) bekezdésében előírtak szerint. Ezenfelül az említett összegnek kell fedeznie az (EU) 2017/2226 rendelet 64. cikkének (1) bekezdésében említettek szerint az egységes nemzeti interfész létrehozásával és működtetésével kapcsolatban felmerült költségeket, mivel az említett költségek az eu-LISA-nál és a tagállamoknál is felmerülnek.
                  
               
                     (8)
                  
                  
                     Az (EU) 2017/2226 rendelet 64. cikke (2) bekezdésének második albekezdésével összhangban a 192 378 000 EUR nem használható fel az említett albekezdésben felsorolt költségek támogatására. Az említett költségek azonban jogosultak lennének finanszírozásra az 515/2014/EU rendelettel létrehozott Belső Biztonsági Alap szerinti nemzeti programok keretében az 514/2014/EU rendelet 16. cikkének (3), (4) és (5) bekezdésében említett társfinanszírozási rátákkal.
                  
               
                     (9)
                  
                  
                     Mivel az (EU) 2017/2226 rendelet a schengeni vívmányokra épül, az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 4. cikkének megfelelően Dánia úgy határozott, hogy nemzeti jogában végrehajtja az (EU) 2017/2226 rendeletet. Dániát ezért a nemzetközi jog kötelezi.
                  
               
                     (10)
                  
                  
                     Ez a rendelet a schengeni vívmányok azon rendelkezéseinek továbbfejlesztését képezi, amelyek alkalmazásában az Egyesült Királyság a 2000/365/EK tanácsi határozattal (3) összhangban nem vesz részt. Ennélfogva az Egyesült Királyság nem vesz részt ennek a rendeletnek az elfogadásában, az rá nézve nem kötelező és nem alkalmazandó. Ezért az Egyesült Királyság e határozatnak nem címzettje.
                  
               
                     (11)
                  
                  
                     Ez a rendelet a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal (4) összhangban nem vesz részt. Ennélfogva Írország nem vesz részt ennek a rendeletnek az elfogadásában, az rá nézve nem kötelező és nem alkalmazandó. Ezért Írország e határozatnak nem címzettje.
                  
               
                     (12)
                  
                  
                     Izland és Norvégia tekintetében ez a rendelet az Európai Unió Tanácsa, valamint az Izlandi Köztársaság és a Norvég Királyság között, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodás (5) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozat (6) 1. cikkének A. és B. pontja által említett területhez tartoznak.
                  
               
                     (13)
                  
                  
                     Svájc tekintetében ez a rendelet az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás (7) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozatnak a 2008/146/EK tanácsi határozat (8) 3. cikkével együtt értelmezett 1. cikke A. és B. pontjában említett területhez tartoznak.
                  
               
                     (14)
                  
                  
                     Liechtenstein tekintetében ez a rendelet az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról aláírt jegyzőkönyv (9) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozatnak a 2011/350/EU tanácsi határozat (10) 3. cikkével együtt értelmezett 1. cikkének A. és B. pontjában említett területhez tartoznak.
                  
               
                     (15)
                  
                  
                     Az e rendeletben meghatározott intézkedések mielőbbi alkalmazásának lehetővé tétele érdekében a rendeletnek az Európai Unió Hivatalos Lapjában való kihirdetését követő napon hatályba kell lépnie.
                  
               
                     (16)
                  
                  
                     Az e rendeletben előírt intézkedések összhangban vannak az összes tagállam szakértői által kifejtett véleménnyel, akikkel külön ebből a célból folytattak konzultációt.
                  
               
                     (17)
                  
                  
                     Az 515/2014/EU rendeletet ezért ennek megfelelően ki kell egészíteni,
                  
               ELFOGADTA EZT A RENDELETET:
         
            1. cikk
            
               (1)   Összesen 480 241 000 EUR-t kell allokálni az Unió általános költségvetéséből az (EU) 2017/2226 rendelet végrehajtása költségeinek fedezésére, az említett rendelet 64. cikkével összhangban.
            
            
               (2)   Az (1) bekezdésben említett összeget le kell vonni abból a 791 000 000 EUR-ból, amely az 515/2014/EU rendelet 5. cikke (5) bekezdésének b) pontjában említett IT-rendszerek fejlesztésére van elkülönítve.
            
         
         
            2. cikk
            Az 1. cikk (1) bekezdésében említett összeget az alábbiak szerint kell felhasználni:
            
                        a)
                     
                     
                        287 863 000 EUR-t kell allokálni az 1077/2011/EU rendelettel létrehozott, a Szabadságon, a Biztonságon és a Jog Érvényesülésén Alapuló Térség Nagyméretű IT-rendszereinek Üzemeltetési Igazgatását Végző Európai Ügynökség részére az (EU) 2017/2226 rendelet 64. cikkének (1) bekezdésében előirányzott költségek fedezésére.
                     
                  
                        b)
                     
                     
                        192 378 000 EUR-t kell allokálni a tagállamok részére az (EU) 2017/2226 rendelet 64. cikkének (2) bekezdésében említett költségek, valamint az egységes nemzeti interfész létrehozásával és működtetésével kapcsolatban felmerült költségek fedezésére, az (EU) 2017/2226 rendelet 64. cikkének (1) bekezdésében említettek szerint. Az (EU) 2017/2226 rendelet 64. cikkének (1) és (2) bekezdésével összhangban a felmerült költségekhez az uniós költségvetésből nyújtott hozzájárulás a teljes elszámolható kiadás 100 %-át teszi ki. Ezt a hozzájárulást a tagállamok között egyenlő arányban kell elosztani.
                     
                  
         
            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Brüsszelben, 2018. július 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 150., 2014.5.20., 143. o.
         
         
            (2)  Az Európai Parlament és a Tanács (EU) 2017/2226 rendelete (2017. november 30.) a tagállamok külső határait átlépő harmadik országbeli állampolgárok belépésére és kilépésére, valamint beléptetésének megtagadására vonatkozó adatok rögzítésére szolgáló határregisztrációs rendszer (EES) létrehozásáról és az EES-hez való bűnüldözési célú hozzáférés feltételeinek meghatározásáról, valamint a Schengeni Megállapodás végrehajtásáról szóló egyezmény, a 767/2008/EK rendelet és az 1077/2011/EU rendelet módosításáról (HL L 327., 2017.12.9., 20. o.).
         
            (3)  A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.)
         
            (4)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).
         
            (5)  HL L 176., 1999.7.10., 36. o.
         
         
            (6)  A Tanács 1999/437/EK határozata (1999. május 17.) az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazását szolgáló egyes szabályokról (HL L 176., 1999.7.10., 31. o.).
         
            (7)  HL L 53., 2008.2.27., 52. o.
         
         
            (8)  A Tanács 2008/146/EK határozata (2008. január 28.) az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodásnak az Európai Közösség nevében történő megkötéséről (HL L 53., 2008.2.27., 1. o.).
         
            (9)  HL L 160., 2011.6.18., 21. o.
         
         
            (10)  A Tanács 2011/350/EU határozata (2011. március 7.) az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló, különösen a belső határokon történő ellenőrzés megszüntetéséhez és a személyek mozgásához kapcsolódó társulásáról szóló megállapodáshoz való csatlakozásáról szóló jegyzőkönyvnek az Európai Unió nevében történő megkötéséről (HL L 160., 2011.6.18., 19. o.).